Sədrlik edən. Bir dəqiqə, üzr istəyirəm, Siz danışdınız, mən qulaq asdım. Nəhayət, etiraf etdiniz ki, həqiqətən, Bakıda abadlıq işləri gedir. Nəinki Bakıda, Azərbaycanın bütün yerlərində, o cümlədən dənizkənarı bulvarda abadlıq işləri aparılır. Pənah bəy, mən hər gün işdən sonra bulvarda gəzirəm. Nə əcəb mənə yaxınlaşmırlar, Sizə yaxınlaşırlar ki, Hacı Adəm adlı birisi... Mən, o cümlədən digər deputat yoldaşlarım da həmişə camaatın içindəyik. Bəs mənə niyə yaxınlaşmırlar? Şəhərdə gəzirəm, həmin yeraltı keçidlərdən mən də istifadə edirəm. Heç bir satıcı, heç kim mənə şikayət etmir. Nə əcəb Sizə şikayət edirlər? Bilirsiniz, bulvar söhbətini gətirib buraya çıxarmaq, vallah, düzgün deyil. Sizə deyirlərsə, bunu araşdırın, görün həqiqətənmi bu belədir? Sizə deyilənləri gətirək buraya çıxaraq? Bu, Milli Məclisdə danışılası məsələ deyil axı. Siz ciddi adamsınız, dövlət katibi, Nazirlər Kabinetinin sədri işləmisiniz. Xahiş edirəm, belə məsələləri araşdırın, ölçün, biçin, sonra Milli Məclisə çıxarın. Mən bunların heç birinə inanmıram.